Na temelju članka 22. stavak 4. Zakona o pravu na pristup informacijama (NN br.172/03 i 144/10), ravnatelj Osnovne škole Ivana Kukuljevića, Belišće donosi

O D L U K U

o ustrojavanju Kataloga informacija Osnovne škole Ivana Kukuljevića, Belišće

I

Ovom Odlukom ustrojava se Katalog informacija koje posjeduje, raspolaže ili nadzire Osnovna škola Ivana Kukuljevića, Belišće, a u cilju ostvarivanja prava na pristup informacijama sukladno odredbama Zakona o pravu na pristup informacijama.

II

Katalog informacija sadrži sistematizirani pregled informacija iz djelokruga Osnovne škole Ivana Kukuljevića, Belišće, s opisom sadržaja, namjenom, načinom osiguravanja i vremenom ostvarivanja prava na pristup informacijama, te je sastavni dio ove Odluke.

III

Korisnik ostvaruje pravo na pristup informaciji podnošenjem usmenog ili pisanog zahtjeva.

Pisani zahtjev podnosi se na Obrascu broj 2 - Obrascu zahtjeva za pristup informaciji koji je sastavni dio Pravilnika o ustroju, sadržaju i načinu vođenja službenog upisnika o ostvarivanju prava na pristup informacijama (NN br. 137/04), odnosno Pravilnika o pravu na pristup informacijama, na adresu: Osnovna škola Ivana Kukuljevića, Belišće, Kralja Tomislava 196.

Usmeni zahtjevi primat će se na zapisnik svaki dan od 07-15 sati u tajništvu Osnovne škola Ivana Kukuljevića, Belišće na rečenoj adresi.

IV

Službena osoba mjerodavna za rješavanje ostvarivanja prava na pristup informacijama je tajnica Marija Golić (službenik za informiranje).

Budući da Škola kao javna ustanova koja se bavi odgojem i obrazovanjem učenika, raspolaže informacijama te vodi evidencije o odgojno obrazovnim postignućima i uspjehu učenika u savladavanju osnovnoškolskog programa, osim službenika za informacije, glede podataka i informacija u školi vezanih uz odgojno obrazovni proces, informiranje u školi obavljaju razredni i predmetni učitelji , osobito razrednici razrednih odjela.

U svezi informacija o računovodstvenom i financijskom poslovanju Škole informiranje obavlja računovodstvo Škole.

Službenik za informiranje te ostale osobe u Školi koje obavljaju poslove informiranja dužne su postupati u skladu sa odredbama Zakona o zaštiti osobnih podataka (“Narodne novine” br. 103/03).

V

Korisnik prava na pristup informaciji kojemu je omogućen pristup informaciji izradom preslika dokumenata koji sadrže traženu informaciju, dužan je platiti naknadu materijalnog troška za izradu preslike, sukladno članku 19. Zakona o pravu na pristup informacijama, u iznosu od 0,30 kuna po stranici. Naknada se uplaćuje na žiro-račun škole broj: 2340009-1110019599, matični broj: 03029927, OIB: 22935346080 svrha doznake: preslik dokumenata.

VI

Ova Odluka stupa na snagu danom donošenja.

 Ravnatelj:

 Darko Kovač

Klasa: 008-01/11-01

Urbroj: 2185/08-01-11

Belišće, 18.03. 2011.